Eta Carinae, of η Car, is ’n sterstelsel wat minstens twee sterre bevat. Dit is sowat 7 500 ligjare van die Aarde af in die rigting van die sterrebeeld Kiel (Carina) en is lid van ’n oop sterreswerm in die veel groter Carina-newel. Eta Carinae is ’n ster wat altyd sigbaar is suid van breedtegraad 30°S, maar nooit bo 30°N nie. Dit is aanvanklik aangeteken as ’n ster van die 4de magnitude en die tweede helderste ster in die lugruim, voordat dit verdof het totdat dit nie meer met die blote oog sigbaar was nie; daarna het dit weer verhelder en is nou weer ’n 4de-magnitude-ster. Die twee hoofsterre van die Eta Carinae-stelsel wentel elke 5,54 jaar om mekaar in ’n eksentrieke wentelbaan. Die primêre ster is ’n helder blou verandelike wat aanvanklik ’n massa van sowat 150 sonmassas gehad en minstens 30 daarvan verloor het. Vanweë sy massa en lewensfase word verwag dit sal in die nabye toekoms ontplof as ’n supernova of hipernova. Dit is tans die enigste bekende ster wat natuurlike laserlig in ultravioletgolflengtes uitstraal.